***Выдача паўторнага пасведчання аб рэгістрацыі акта грамадзянскага стану***

У выпадку страты (пашкоджання) пасведчання аб рэгістрацыі акта грамадзянскага стану можна атрымаць паўторнае пасведчанне, для чаго неабходна звярнуцца з пісьмовай заявай у орган загса па месцы жыхарства або ў орган загса, архіў органаў загса па месцы захоўвання адпаведнага запісу акта.

У адпаведнасці з артыкулам 202 Кодэкса Рэспублікі Беларусь аб шлюбе і сям'і паўторныя пасведчанні выдаюцца **асобам, на якіх складзены запіс акта грамадзянскага стану**, па іх заявах.

Акрамя таго, **паўторныя пасведчанні аб нараджэнні дзяцей** выдаюцца іх бацькам, апекунам, папячыцелям, у тым ліку кіраўнікам дзіцячых інтэрнатных устаноў, устаноў прафесійна-тэхнічнай, сярэдняй спецыяльнай, вышэйшай адукацыі, у якіх знаходзяцца дзеці, а таксама органам апекі і папячыцельства і органам унутраных спраў, а паўторныя пасведчанні аб устанаўленні бацькоўства выдаюцца органам апекі і папячыцельства.

Паўторныя пасведчанні аб рэгістрацыі актаў грамадзянскага стану ў адносінах да асоб, прызнаных недзеяздольнымі, выдаюцца іх апекунам, органам апекі і папячыцельства.

**Паўторныя пасведчанні аб смерці** выдаюцца сваякам і іншым членам сям'і памерлага, апекунам, папячыцелям дзяцей памерлага, у тым ліку кіраўнікам дзіцячых інтэрнатных устаноў, устаноў прафесійна-тэхнічнай, сярэдняй спецыяльнай, вышэйшай адукацыі, у якіх знаходзяцца дзеці памерлага, а таксама органам апекі і папячыцельства.

Паўторныя пасведчанні могуць быць выдадзены па даверанасці асоб, названых вышэй, засведчанай ва ўстаноўленым парадку.

Паўторныя пасведчанні аб рэгістрацыі актаў грамадзянскага стану не выдаюцца:

аб заключэнні шлюбу – у дачыненні да шлюбу, які спынены або прызнаны несапраўдным;

аб нараджэнні дзіцяці – бацьку дзіцяці, у дачыненні да якога ён пазбаўлены бацькоўскіх правоў.

Для атрымання паўторнага пасведчання аб рэгістрацыі акта грамадзянскага стану патрабуецца прадастаўленне наступных дакументаў:

- заява;

- пашпарт або іншы дакумент, які сведчыць асобу;

- дакумент, які пацвярджае змяненне прозвішча ці іншых дадзеных грамадзяніна , - у выпадку іх змены;

- дакумент, які пацвярджае ўнясенне платы.

За выдачу паўторнага пасведчання аб рэгістрацыі акта грамадзянскага стану неабходна выплаціць дзяржаўную пошліну ў памеры 1 базавай велічыні.

Базавая велічыня з 1 студзеня 2021 года ўстаноўлена ў памеры 29 рублёў.

Пры наяўнасці адпаведнага запісу акта грамадзянскага стану паўторнае сведчанне павінна быць выдадзена ў тэрмін, які **не перавышае 7 дзён** з дня падачы заявы, а пры адсутнасці такой – 1 месяц.